《出郊行》
清代·傅潢

一身奔走轻于骛，偶尔在衙常在路。痴床无梦厨有脚，轩裳黯淡泥涂污。

出郊一村复一村，一旬未届几回住。平生本爱农家好，偏教此时亲此务。

菽麦琐事喋喋谋，水来同捍蝗同捕。穷黎见惯忘官尊，视作家人苦具诉。

孤岭日斜古祠坐，僮仆眠云马系树。夜来蛙声满山窗，公然吏被神仙误。

米盐料理委妻孥，客来主出易应付。独余一事终歉然，庭间一日牒无数。

作者简介：傅潢，字星北，一字小泉，贵筑人。嘉庆辛未进士，历官全州知州。有《一朵山房诗集》。